HU Az Európai Unió Hivatalos Lapja L 134/18

A BIZOTTSÁG (EU) 2017/874 RENDELETE

(2017. május 22.)

az 1333/2008/EK európai parlamenti és tanácsi rendelet III. mellékletének a bután (E 943a), az izobután (E 943b) és a propán (E 944) színezékkészítményekben való felhasználása tekintetében történő módosításáról

(EGT-vonatkozású szöveg)

AZ EURÓPAI BIZOTTSÁG,

tekintettel az Európai Unió működéséről szóló szerződésre,

tekintettel az élelmiszer-adalékanyagokról szóló, 2008. december 16-i 1333/2008/EK európai parlamenti és tanácsi rendeletre (1) és különösen annak 10. cikke (3) bekezdésére,

mivel:

(1) Az 1333/2008/EK rendelet III. melléklete meghatározza az élelmiszer-adalékanyagokban, élelmiszerenzimekben, élelmiszer-aromákban és tápanyagokban való használatra jóváhagyott élelmiszer-adalékanyagok uniós jegyzékét és felhasználási feltételeiket.

(2) A szóban forgó jegyzék naprakésszé tétele az 1331/2008/EK európai parlamenti és tanácsi rendelet (2) 3. cikkének (1) bekezdésében említett egységes eljárás révén, a Bizottság kezdeményezésére vagy kérelemre történhet.

(3) 2016. január 26-án kérelmet nyújtottak be a Bizottsághoz a butánnak (E 943a), az izobutánnak (E 943b) és a propánnak (E 944) az 1333/2008/EK európai parlamenti és tanácsi rendelet II. melléklete C. részének II. és III. csoportjába tartozó színezékkészítményekben hajtóanyagként való felhasználásának engedélyezése iránt. A kérelmet a Bizottság ezután az 1331/2008/EK rendelet 4. cikkének megfelelően hozzáférhetővé tette a tagállamok számára.

(4) A hajtóanyagként alkalmazott bután, izobután és propán megfelelő nyomást tud biztosítani ahhoz, hogy a színezékkészítményt úgy lehessen kifújni egy szórófejes eszközből, hogy az megfelelő homogén színbevonatot képezzen az élelmiszer felületén.

(5) Az élelmiszerügyi tudományos bizottság 1991-ben értékelte a propán, a bután és az izobután extraháló oldószerként való alkalmazásának biztonságosságát, és megállapította, hogy használatuk 1/mg/kg/anyag élelmiszerre vonatkozó maximális maradékanyag-határérték mellett elfogadható (3).

(6) Az élelmiszerügyi tudományos bizottság 1999-ben véleményt nyilvánított a propánnak, a butánnak és az izobutánnak növényi olaj alapú aeroszolos főzősprayekben és víz alapú emulziós főzősprayekben (4) hajtógázként való használatáról, és arra a következtetésre jutott, hogy a hajtógázok alacsony maradékanyag-határértékére tekintettel sütésnél és olajban sütésnél való használatuk toxikológiai szempontból nem aggályos.

(7) A kérelmező által biztosított analitikai adatok megerősítették, hogy egy órával a spray különböző élelmiszereken való alkalmazását követően a bután (E 943a), az izobután (E 943b) és a propán (E 944) maradékaira vonatkozó értékek nem haladták meg az 1 mg/kg határértéket.

(8) Az 1331/2008/EK rendelet 3. cikke (2) bekezdésének megfelelően a Bizottság köteles kikérni az Európai Élelmiszerbiztonsági Hatóság (a továbbiakban: Hatóság) véleményét az 1333/2008/EK rendelet III. mellékletében szereplő élelmiszer-adalékanyagok uniós jegyzékének naprakésszé tétele érdekében, kivéve, ha a szóban forgó frissítésnek valószínűsíthetően nincs az emberi egészségre gyakorolt hatása. Mivel a bután (E 943a), az izobután (E 943b) és a propán (E 944) színezékkészítményekben hajtógázként való felhasználásának engedélyezése az említett jegyzék olyan naprakésszé tételét jelenti, amely valószínűsíthetően nem gyakorol hatást az emberi egészségre, nem szükséges kikérni a Hatóság véleményét.

(9) Ezért tehát helyénvaló a butánnak (E 943a), az izobutánnak (E 943b) és a propánnak (E 944) az 1333/2008/EK európai parlamenti és tanácsi rendelet II. melléklete C. részének II. és III. csoportjába tartozó színezékkészítményekben hajtóanyagként való felhasználását engedélyezni. A gyulladásveszélyre, illetve a hajtóanyagok szintjének az 1 mg/kg határérték alá való csökkenéséhez szükséges időre tekintettel az engedélyt célszerű szakipari használatra korlátozni, a szabványosított ipari protokollok betartásának és annak garantálása érdekében, hogy a sprayezés és az étel elfogyasztása között megfelelő idő teljen el és így biztosítható legyen az elfogadható maradékanyag-határértéknek való megfelelés.

(10) Az 1333/2008/EK rendelet III. mellékletét ezért ennek megfelelően módosítani kell.

(11) Az e rendeletben előírt intézkedések összhangban vannak a Növények, Állatok, Élelmiszerek és Takarmányok Állandó Bizottságának véleményével,

ELFOGADTA EZT A RENDELETET:

1. cikk

Az 1333/2008/EK rendelet III. melléklete e rendelet mellékletének megfelelően módosul.

2. cikk

Ez a rendelet az Európai Unió Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban. Kelt Brüsszelben, 2017. május 22-én. a Bizottság részéről az elnök Jean-Claude JUNCKER

(1) HL L 354., 2008.12.31., 16. o.

(2) Az Európai Parlament és a Tanács 1331/2008/EK rendelete (2008. december 16.) az élelmiszer-adalékanyagok, az élelmiszerenzimek és az élelmiszer-aromák egységes engedélyezési eljárásának létrehozásáról (HL L 354., 2008.12.31., 1. o.).

(3) Az élelmiszerügyi tudományos bizottság (Scientific Committee for Food) jelentései, 29. sorozat, 1992.

(4) Opinion on propane, butane and iso-butane as propellant gases for vegetable oil-based aerosol cooking sprays and water-based emulsion cooking sprays. (Vélemény a propánnak, a butánnak és az izobutánnak növényi olaj alapú aeroszolos főzősprayekben és víz alapú emulziós főzősprayekben hajtógázként való használatáról.) Scientific Committee for Food (Élelmiszerügyi tudományos bizottság) 1999.3.29.